b"\n_START_ARTICLE_\nPerfektas\n_START_PARAGRAPH_\nPerfektas, arba esamasis atliktinis laikas (i\xc5\xa1 lot. perfectum 'tobulas, atliktas')\xc2\xa0\xe2\x80\x93 graik\xc5\xb3, lotyn\xc5\xb3, sanskrito ir kai kuri\xc5\xb3 kit\xc5\xb3 kalb\xc5\xb3 veiksma\xc5\xbeodin\xc4\x97 forma, pa\xc5\xbeyminti, kad veiksmas baig\xc4\x97si praeityje, o jo rezultatas trunka dabartyje. Indoeuropie\xc4\x8di\xc5\xb3 prokalb\xc4\x97je perfektas rei\xc5\xa1k\xc4\x97 neturin\xc4\x8di\xc4\x85 ai\xc5\xa1kios laiko ir veikslo kategorijos i\xc5\xa1 veiksmo rezultato kilusi\xc4\x85 b\xc5\xabkl\xc4\x99. Lietuvi\xc5\xb3 kalboje perfekt\xc4\x85 atitinka esamasis atliktinis laikas, pavyzd\xc5\xbeiui, esu pirk\xc4\x99s._NEWLINE_Angl\xc5\xb3 kalbos sakinyje John has heard about it 'D\xc5\xbeonas tai yra gird\xc4\x97j\xc4\x99s' perfektas vis\xc5\xb3 pirma perteikia informacij\xc4\x85, kad tam tikru praeities metu D\xc5\xbeonas tai i\xc5\xa1girdo (John heard about it), o kitas svarbus dalykas\xc2\xa0\xe2\x80\x93 kad \xc5\xa1is faktas teb\xc4\x97ra aktualus kalbant apie D\xc5\xbeon\xc4\x85 ir \xc5\xa1iuo metu._NEWLINE_Skirtingai negu paprastas b\xc5\xabtasis laikas (preteritas), perfektas negali b\xc5\xabti vartojamas nesvarbiems \xc4\xafvykiams reik\xc5\xa1ti. Skirtingai negu aoristas, jis negali b\xc5\xabti pasitelktas kalbant apie veiksm\xc5\xb3 sek\xc4\x85. Prie\xc5\xa1ingai nei rezultatyvas (durys yra atidarytos), perfektas nerodo kokio nors ap\xc4\x8diuopiamo rezultato \xc5\xa1iuo metu, perfektas gali b\xc5\xabti vartojamas tik netiesioginiams, pragmatiniams ir pan. padariniams reik\xc5\xa1ti (atrodo, jie yra atidar\xc4\x99 duris)._NEWLINE_Perfektas vartojamas daugumoje \xc5\xa1iaur\xc4\x97s ir piet\xc5\xb3 Europos kalb\xc5\xb3, taip pat beveik visose kitose pasaulio kalbose. Jis da\xc5\xbenai rei\xc5\xa1kiamas sud\xc4\x97tin\xc4\x97mis (analitin\xc4\x97mis) konstrukcijomis b\xc5\xabti/tur\xc4\x97ti + dalyvis (isp. ha venido, sen. ru \xd0\xbf\xd1\x80\xd0\xb8\xd1\x88\xd1\x8c\xd0\xbb\xd1\x8a \xd0\xb5\xd1\x81\xd1\x82\xd1\x8c, liet. yra at\xc4\x97j\xc4\x99s ir pan.)_NEWLINE_\xc5\xa0io termino nereik\xc4\x97t\xc5\xb3 painioti su perfektyvu\xc2\xa0\xe2\x80\x93 \xc4\xafvykio veikslu (pvz., pirkau\xc2\xa0\xe2\x80\x93 eigos veikslas, nupirkau\xc2\xa0\xe2\x80\x93 \xc4\xafvykio veikslas, esu pirk\xc4\x99s\xc2\xa0\xe2\x80\x93 perfektas)."